Paaie gesluit tydens Parkwood-betogings in KaapstadParkwood-betogings (Foto: Cindy Waxa/ANA) Gewelddadige betogings het Woensdag weer in Parkwood in Kaapstad opgevlam oor grond en behuising. Inwoners het die strate ingevaar en polisiebeamptes en ander wetstoepassers met klippe bestook. Die Stad Kaapstad het gesê 111 onwettige strukture is afgebreek en sewe vragte materiaal is verwyder. “Altesaam 17 persone (12 mans, vyf vroue) is in hegtenis geneem op aanklag van openbare geweld. Die verdagtes is na Grassy Park-polisiestasie geneem,” het Wayne Dyason, woordvoerder van die Stad Kaapstad, in ŉ verklaring gesê. Dyason het gesê Prince George-rylaan is in albei rigtings gesluit tussen Dick Burtonweg en De Waalweg, waar inwoners probeer het om strukture langs die snelweg op te rig. “Die strukture word tans afgebreek,” het Dyason gesê. “Daar was ook ŉ paar voorvalle waar beamptes met klippe bestook is. Die situasie is tans onder beheer.” Die betogings het ŉ week gelede begin toe inwoners van Parkwood grond en huise begin eis het.